Krybbespil

**I nat blev Jesusbarnet født**

*Af Rebekka Holst Pedersen***Introduktion**

**Forord**

Krybbespillet *Jesusbarnet* er en lang scene, der ganske enkelt fortæller juleevangeliet ved oplæsning, og eleverne mimer, gentager enkelte replikker og synger sangen”I nat blev Jesusbarnet født”. Noder og tekst er vedlagt som bilag.

Krybbespillet tager udgangspunkt i, hvorfor kirken hvert år fejrer julegudstjenester i elevernes juleferie og fortæller om engle, Jesusbarnet, Maria, Josef, hyrderne på marken og nogle vise mænd.

Der er enkelte replikker til nogle af rollerne, hvor eleverne kan gentage det, som oplæseren siger. Vær bevidst om, at der er passende pauser, så eleverne kan følge med.

I kan også undlade gentagelsen og lade eleverne lære replikkerne udenad.

Sangens omkvæd er på to linjer, som gentages. Det kan hurtigt læres udenad, så tilhørerne kan synge med.

Krybbespillet er skrevet på baggrund af bibelteksterne fra Den autoriserede Bibel, 1992:

Matt 2, 1-12 *De vise mænd*

Luk 1, 26-38 *Bebudelsen af Jesu fødsel*

Luk 2, 1-20 *Jesu fødsel.*

**Målgruppe**

0.-2. klasse

**Fællesmål**

Børnehaveklassen (det praktiske/musiske):

* udtrykke sig på forskellige måder med billeder, sang, drama, spil på instrumenter, bevægelse, tale og skriftsprog.

## Børnehaveklassen (bevægelse og motorik):

* kombinere sproglige aktiviteter med fysiske handlinger.

Dansk – det talte sprog (trinmål efter 2. klasse):

* fremlægge, referere, fortælle og dramatisere.
* improvisere og eksperimentere med kropssprog og stemme.

Dansk – sprog, litteratur og kommunikation (trinmål efter 2. klasse):

* udtrykke sig i billeder, lyd og tekst samt i dramatisk form.

Kristendomskundskab – bibelske fortællinger (trinmål efter 3.klasse):

* tale med om indholdet af de bibelske fortællinger.
* gengive udvalgte bibelske fortællinger på forskellig vis.

Kristendomskundskab – kristendommen og dens forskellige udtryk i historisk og nutidig sammenhæng (trinmål efter 3.klasse):

* samtale om, hvad kirke og kristendom er.

Musik – musikudøvelse (trinmål efter 2. klasse):

* synge med på et repertoire af nye og ældre danske sange og salmer med vægt på børnesange samt årstids- og højtidssange.

Musik – musikforståelse (trinmål efter 2. klasse):

* udtrykke elementer i et musikstykke i leg og dramatisering.

**Medvirkende**

# Oplæser (kan enten være læreren, en elev/flere elever), Maria, Josef, kejser Augustus, vise mænd, hyrder, engle.

Antallet af oplæsere, vise mænd, hyrder og engle kan varieres, så det passer til klassens elevtal.

**Rekvisitter**

Tøj til Josef, Maria, Jesus, krybbe, hyrder, vismænd, engle. Kost til Maria, dukke, krybbe og gaver (guld, røgelse og myrra) til de vise mænd. Lommelygte/stærk pære el. lign, som viser englene, der kommer.

**Scenen**

For at gøre scenen enkel kan baggrunden forestille himlen med stjerner på. Det kan være en blå plade eller et stykke stof, hvor der er sat stjerner på. I kan lade eleverne klippe deres egne stjerner, som sættes på baggrunden. Husk den store stjerne.

**Krybbespil**

**Fortæller:** Nu skal I høre fortællingen om, hvorfor kirken fejrer fødselsdag for Jesus med en masse gudstjenester hvert år til jul. Hvorfor fortæller præsten om engle, Jesusbarnet, Maria, Josef, hyrder på marken og nogle vismænd? Svaret kommer her:

*Engle, Maria, Josef, Jesusbarnet, hyrder, vismænd kommer ind, når de bliver kaldt frem. Går ud bagefter.*

*Maria går rundt på scenen og fejer.*

**Fortæller:** I den lille by Nazareth boede der en kvinde, der hed Maria. Han var forlovet med Josef, og de skulle snart giftes.

 En dag stod englen Gabriel pludselig i huset foran Maria. Hun blev meget forskrækket, men englen sagde: ”Vær ikke bange – du skal føde Guds søn. Han skal hedde Jesus.”

**Englen:** ”Vær ikke bange – du skal føde Guds søn. Han skal hedde Jesus”.

**Fortæller:** Maria blev meget overrasket, men også glad, så hun sagde: ”Jeg vil gerne føde en dreng og kalde ham Jesus.”

**Maria:** ”Jeg vil gerne føde en dreng og kalde ham Jesus.”

**Fortæller:** I det land, hvor Maria og Josef boede, regerede den store kejser Augustus *(kommer frem på scenen).* Han ville vide præcis, hvor mange der boede i hans kæmpestore rige: ” Jeg befaler, at I alle går tilbage til den by, hvor jeres familier kommer fra.”



**Kejser A:** ”Jeg befaler, at I alle går tilbage til den by, hvor jeres familier kommer fra.”

**Fortæller:** Maria og Josef skulle så gå den lange vej fra byen Nazareth til Betlehem, hvor Josefs familie kom fra. Da de endelig var nået frem, var Maria meget træt efter den lange rejse. De ledte efter et sted at være, men der var ikke plads til dem nogen steder.

Til sidst fik de lov til at være i en stald blandt okser og får. Mens de var i stalden fødte Maria en dreng.

*Maria og Josef mimer sangen og viser fagter, der viser sangens tekst, mens de andre elever synger versene.*

**Sang:** 1. I nat blev Jesusbarnet født,

og alle engle sang.

 *Omkvæd: Hvad sang de da? Halleluja!*

*/:Ære være Gud i det høje!:/*

2. Maria vugged’ barnet blidt, 

mens alle engle sang.

 *Hvad sang de da? Halleluja!*

*/:Ære være Gud i det høje!:/*

3. Og Josef klapped’ barnets kind,

mens alle engle sang.

 *Hvad sang de da? Halleluja!*

*/:Ære være Gud i det høje!:/*

*Hyrderne kommer frem og sætter sig på scenen.*

**Fortæller:** Samme nat var der nogle hyrder, der lå og passede deres får på marker uden for byen Betlehem.

Pludselig, mens de var der, blev det lyst omkring dem.

*Stort lysskær fra lommelygte/stærk pære el. lign. Englene kommer frem.*

**Fortæller:** Frem kom engle, der skinnede så flot som lyset. Hyrderne blev meget forskrækkede og gemte sig mellem hinanden.

Men en af englene sagde: ”Vær ikke bange. Jeg kommer for at fortælle noget godt og glædeligt. I dag skal der fødes en stor konge og frelser i Betlehem. Han ligger svøbt i en krybbe.”

**Englen:** ”Vær ikke bange. Jeg kommer for at fortælle godt og glædeligt. I dag skal der fødes en stor konge og frelser i Betlehem. Han ligger svøbt i en krybbe.”

**Fortæller:** Englene forsvandt igen, og hyrderne sagde til hinanden: ”Kom, alle sammen. Lad os tage ind til Betlehem og finde den nyfødte konge.”

**Hyrde:** ”Kom, alle sammen. Lad os tage ind til Betlehem og finde den nyfødte konge.”

**Fortæller:** De skyndte sig ind til byen og fandt Jesusbarnet i krybben.

*Hyrderne mimer sangen og knæler rundt om krybben, mens de andre elever synger verset.*

**Sang:** 4. Men hyrder knæled’ rundt omkring,

mens alle engle sang.

*Hvad sang de da? Halleluja!*

*/:Ære være Gud i det høje!:/*

**Fortæller:** Hyrderne gik tilbage til deres får og takkede Gud for alt det, de havde hørt og set. Det hele var sådan, som englene havde fortalt.

*Hyrderne går ud af scenen.*

*De vise mænd kommer frem – de vandrer rundt på scenen.*

**Fortæller:** Der var nogle vise mænd fra Østerland, som studerede stjerner. De havde fundet en helt ny og stor stjerne på himlen. De sagde til hinanden: ”Kan du se den store stjerne? Den har jeg ikke set før.”

**Vismand:** ”Kan du se den store stjerne? Den har jeg ikke set før” *(peger på den store stjerne).*

**Fortæller:** De talte frem og tilbage om den nye stjerne. Til sidst sagde en anden vismand: ”Den nye, store stjerne vil fortælle os, der er født en ny konge. Vi skal følge efter stjernen og finde den nyfødte konge. Husk, vi skal have gaver med.”

**Vismand:** ”Den nye, store stjerne vil fortælle os, der er født en ny konge.”

**Vismand:** ”Vi skal følge efter stjernen og finde den nyfødte konge. Husk, vi skal have gaver med.”

**Fortæller:** De vise mænd drog af sted. Stjernen viste dem vejen frem. Til sidst stod stjernen over det sted, hvor den nyfødte konge, Jesusbarnet, lå. De gik derind.

*De vise mænd går rundt på scenen under vers 5. Går hen til krybben under vers 6 og stiller gaverne ved siden af krybben. De andre elever synger versene.*

**Sang:** 5. Og Østens konger vandred’ frem,

mens alle engle sang.

*Hvad sang de da? Halleluja!*

*/:Ære være Gud i det høje!:/*

6. Og skønne gaver skænked’ de,

mens alle engle sang.

*Hvad sang de da? Halleluja!*

*/:Ære være Gud i det høje!:/*

**Fortæller:** Nu er Jesusbarnet blevet født. Det er ham, kirken fejrer ved julegudstjenesterne i juleferien hvert år til jul.

*Alle elever står ved krybben og synger sidste vers (evt. to gange).*

**Sang:** 7. Nu synger alle folkeslag,

hvad alle engle sang.

*Hvad sang de da? Halleluja!*

*/:Ære være Gud i det høje!:/*

**I nat blev Jesusbarnet født**

*PowerPoint og pdf med noder på jul.soendagsskoler.dk*



 1. I nat blev Jesusbarnet født,

 og alle engle sang.

 *Hvad sang de da? Halleluja!*

 */:Ære være Gud i det høje!:/*



 2. Maria vugged’ barnet blidt,

 mens alle engle sang.

 *Hvad sang de da? Halleluja!*

 */:Ære være Gud i det høje!:/*

 3. Og Josef klapped’ barnets kind,

 mens alle engle sang.

 *Hvad sang de da? Halleluja!*

 */:Ære være Gud i det høje!:/*



4. Men hyrder knæled’ rundt omkring,

mens alle engle sang.

*Hvad sang de da? Halleluja!*

*/:Ære være Gud i det høje!:/*



 5. Og Østens konger vandred’ frem,

 mens alle engle sang.

 *Hvad sang de da? Halleluja!*

 */:Ære være Gud i det høje!:/*

 6. Og skønne gaver skænked” de,

 mens alle engle sang.

 *Hvad sang de da? Halleluja!*

 */:Ære være Gud i det høje!:/*

7. Nu synger alle folkeslag,

hvad alle engle sang.

*Hvad sang de da? Halleluja!*

*/:Ære være Gud i det høje!:/*

Ukendt